‘Kaapse bendes: Bheki en sy boys is hier’ | Netwerk24
Pa vermoor glo seun om onderhoud vry te spring
’n Pa van Thaba Nchu het na bewering sy tienerseun laat vermoor omdat hy nie verder onderhoud wou betaal nie.
Sewentien weke nadat die eindfluitjie in die nasionale Premierliga geblaas het, sal die netbalspelers wat as Spelers van die Wedstryd aangewys is, Maandag hul geld ontvang.
De Haas wil vir Eagles in WB speel
Die skrumskakel Ruben de Haas het in sy wildste drome nie gedink dat hy as 19-jarige reeds in vier toetse vir Amerika sou speel nie.
SA se tennismans trap klei teen Portugal
Dit was Vrydag alles behalwe die lekkerrr sous(a) vir die Suid-Afrikaanse Davisbeker-tennisspan in Lissabon.
‘Kaapse bendes: Bheki en sy boys is hier’
Deur Warda Meyer 15 Mei 2018 18:28
Bheki Cele, minister van polisie, het Dinsdag oorlog verklaar teen bendes en georganiseerde misdaad op die Kaapse Vlakte.
“Sê vir die bendes Bheki Cele en sy boys is hier,” het hy in Mitchells Plain gesê.
Bheki Cele, minister van polisie, het Dinsdag ’n trein in Khayelitsha gehaal. Foto: SAPD, Piet Smit
Ure voor sy begrotingsrede in die parlement het Cele per trein uit Khayelitsha gereis en inwoners van Mitchells Plain aangemoedig om die misdadigers in hul midde aan die polisie uit te lewer.
“Ons wil nie die handlangers toesluit nie, ons soek die grootkoppe. Ons wil nie die klein vissies hê nie, wys ons die regte mense, wys ons die base, diegene wat geld uit die bloed van ons kinders maak.”
Cele het “Operasie Thunder” in Portlands van stapel gestuur en beloof dat die polisie bykomende hulpbronne op die Kaapse Vlakte sal ontplooi om bendes, dwelms en taxigeweld hok te slaan.
“Benewens die bestaande beamptes in verskillende polisiekantore het ons nog 269 beamptes vir drie maande ontplooi om seker te maak dat jul kinders, jul huise en jul strate veilig is.”
Cele het misdadigers gewaarsku dat die polisie nie sal huiwer om hulle te soek, te vang en toe te sluit nie. Hy het die gemeenskap gemaan om nie in die polisie se pad te staan deur die bendeleiers en dwelmhandelaars te beskerm nie.
“Help ons, moenie misdadigers in jul huise wegsteek nie. Hierdie misdadigers kom uit jul huise, hulle is jul seuns, mans en kêrels – dus, moenie ons vertel dat julle hulle nie ken nie.
Bheki Cele, minister van polisie, luister na lede van die gemeenskap. Foto: SAPD | Piet Smit
“Ons sal hulle soek waar hulle in die yskaste wegkruip, ons sal hulle kry onder die beddens, ons sal hulle in die kombuise en op die straat kry – moenie probeer om hulle te verdedig nie, want as dit jou kêrel is, en jy beskerm hom, sluit ons julle albei toe,” het Cele onder toejuiging gesê.
“Terselfdertyd sal die polisie die gemeenskap met respek behandel. Werk met die gemeenskap soos met duifies, maar met misdadigers soos slange.”
Hy het beamptes gemaan om nie betrokke te raak by misdaad nie. “Moenie staatsvuurwapens aan misdadigers verkoop nie, moenie ons teleurstel nie.”
Cele het ook gesê dis nie die laaste keer dat die gemeenskap hom sal sien nie. “Ek gaan baie tyd hier deurbring, in padblokkades, en as ons deur-tot-deur gaan. Kaapstad is ’n toeristestad, maar ons is nie hier om te swem of na die berg te kyk nie. As ons hier klaar is, sal jul lewe beter wees.”
Lede van die gemeenskap het die minister gevra om doelgerig op te tree.
“Minister, die bloed loop in ons strate af. Ons mense moet beskerm word. Die misdadigers moet toegesluit word, dit maak nie saak of hulle 60 of 16 jaar oud is nie,” was Lucinda Evans, voorsitter van die Mitchells Plain- gemeenskapspolisiëringsforum se pleidooi.
Meer oor: Bheki Cele | Mitchells Plain | Kaapse Vlakte | Trein | Bendes
‘Korrupsie tot op hoogste vlakke van polisie,’ sê Bheki
Optrede teen plaasmoorde ‘in die nasionale belang’